Politiets specialenhed, Særlig Efterforskning Vest, slog fredag til på to adresser i Nordjylland. På adresserne blev fire rumænere anholdt. To mænd og to kvinder. De anholdte er mistænkt for 14 tilfælde af indbrud og indbrudsforsøg i forretninger i seks politikredse i Vestdanmark. Indbruddene er fortrinsvis foretaget ved at bryde gennem taget i forretningerne. - Bekæmpelse af særlig kompliceret og grænseoverskridende kriminalitet er et fokusområde for Særlig Efterforskning Vest. De fire anholdte er det, vi betegner som omrejsende kriminelle, der tydeligvis flytter sig rundt mellem politikredsene og begår kriminalitet. Vi har været på sporet af dem i noget tid, så jeg er ganske godt tilfreds med, at vi nu har fået dem anholdt, siger politiinspektør for Særlig Efterforskning Vest, Brian Voss Olsen i en pressemeddelelse. Lørdag klokken 9.00 er de anholdte blevet fremstillet i grundlovsforhør i Randers. Resultatet blev varetægtsfængsling i fire uger.

Opsummering:
To rumænske mænd og to rumænske kvinder blev fredag anholdt på to forskellige adresser i Nordjylland. Lørdag er alle fire blevet varetægtsfænglslet i fire uger.